Forslag til EUROPA-PARLAMENTETS OG RÅDETS BESLUTNING om et fællesskabsprogram til forbedring af virkemåden for beskatningssystemer i det indre marked (Fiscalis 2007-programmet)

(forelagt af Kommissionen)

BEGRUNDELSE

1. Indledning

I henhold til artikel 12, stk. 3, i Fiscalis-beslutningen skal Kommissionen forelægge Europa-Parlamentet og Rådet en meddelelse om, hvorvidt Fiscalis-programmet bør videreføres, i givet fald ledsaget af et forslag hertil.

Kommissionen har foretaget en evaluering [1] af Fiscalis-programmets første tre års virksomhed og mener, at aktiviteterne under programmet har vist sig at være en værdifuld investering og derfor bør videreføres. De informationsudvekslingssystemer, der nu administreres under Fiscalis-programmet, er en centralt vigtig faktor for det indre markeds gnidningsløse funktion, og uden sådanne effektive systemer som Momsinformationsudvekslingssystemet (VIES) ville medlemsstaterne ikke kunne varetage kontrollen med fritagne vareleverancer inden for Fællesskabet. Selv om Fiscalis-programmets hovedbestanddele fortsat bør finde anvendelse, er det nødvendigt med visse ændringer. Af denne årsag har Kommissionen besluttet at foreslå et nyt program benævnt Fiscalis 2007-programmet.

[1] SEK(2001) 1328.

Formålet med Fiscalis 2007-programmet er at sikre en kontinuerlig udbygning af virkemåden for beskatningssystemerne i det indre marked.

Det vil både sikre den EU-infrastruktur og den tilskyndelse, uden hvilke de nuværende og de nye medlemsstater ikke på egen hånd ville kunne sikre velfungerende beskatningssystemer i det indre marked. Denne infrastruktur og denne tilskyndelse vil sikre vigtige forbedringer af beskatningssystemernes virkemåde (eksempelvis den effektivitet, hvormed deltagerlandene samarbejder).

Der virkeliggøres for tiden en skattepolitik i Den Europæiske Union, som har til formål at føre dette mål ud i livet, med hovedvægten lagt på afskaffelse af de skattemæssige hindringer for og fordrejninger af udøvelsen af de fire frihedsrettigheder i det indre marked, hvilket bl.a. indebærer, at beskatningssystemerne skal gøres mere effektive, enkle og gennemsigtige. Dette gælder ikke kun for de indirekte skatter, dvs. merværdiafgift og punktafgifter, der er omfattet af det eksisterende Fiscalis-program, men også - og måske i endnu højere grad - de direkte skatter, fordi det næppe er til at få øje på nogen harmonisering eller koordination på EU-plan på dette område.

En massiv brug af informationsteknologi er stadig et bydende nødvendigt element, når det drejer sig om at fastholde de hidtil opnåede resultater under Fiscalis-programmet og støtte nye udviklingsforløb.

2. Forskellene mellem Fiscalis 2007 og Fiscalis

De vigtigste forskelle mellem dette program og Fiscalis-programmet er følgende:

(1) Mere strukturerede mål

(2) optagelse af den direkte beskatning i det nye program.

2.1. Begrundelse for disse ændringer

I sammenhæng med evalueringen af Fiscalis-programmet har Kommissionens tjenestegrene konstateret, at der er klar enighed om, at aktiviteterne under programmet har bidraget til at føre de fastsatte mål ud i livet. Det har imidlertid vist sig vanskeligere at foretage en detaljeret evaluering af de forskellige aktiviteter. Det vil være nødvendigt at udføre et yderligere arbejde på dette område i sammenhæng med den endelige rapport om programmets gennemførelse og virkninger i henhold til artikel 12, stk. 3, litra b), i Fiscalis-beslutningen. Der er ved fastlæggelsen af målene for Fiscalis 2007-programmet taget hensyn til det evalueringsmæssige aspekt.

Desuden vil skærpelsen af målene i dette program og konceptet med forvaltningsudvalgets fastsættelse af årlige mål for programmet gøre det muligt for det at fokusere mere præcist i sin behandling af såvel Kommissionens som medlemsstaternes skiftende prioritering.

Hvad angår forslaget om at medtage direkte beskatning i programmet, udgår dette fra den almindelige enighed om, at de administrationer, der beskæftiger sig med direkte skatter, har nogenlunde sammen behov som de administrationer, der beskæftiger sig med afgifter. Rådets ad hoc-arbejdsgruppe vedrørende skattesvig anerkendte i sin rapport af 22. maj 2000 til Rådet bl.a., at ordningerne for administrativt samarbejde og gensidig bistand inden for direkte beskatning ikke har været udnyttet så meget, som det kunne være ønskeligt, at der foreligger organisatoriske mangler, som forhindrer dets funktion efter hensigten, og at der mangler en transnational administrativ kultur. Det blev således i rapporten anbefalet, at der indføres systemer for effektiv og helst automatisk informationsudveksling, og at der finder en optrapning sted af informationsudvekslingen. Samtlige aktiviteter under programmet ville - hvis de blev anvendt på direkte beskatning - være til stor fordel for de nationale skatteadministrationer, for så vidt angår de i rapporten omhandlede mangler. Udvidelsen af programaktiviteterne til også at omfatte direkte beskatning forudsætter en tilsvarende forhøjelse af de afsatte midler.

De fordele, som såvel medlemsstaterne som de fremtidige medlemsstater kan drage af programmet, er indlysende. Ansøgerlandenes deltagelse vil gøre det muligt for dem at sikre sig bedre forståelse af EU-regelværket og opbygge den tillid og troværdighed mellem medlemsstaterne og ansøgerlandene, der er så nødvendig, på en baggrund, hvor medlemsstaterne arbejder sammen til gavn for det indre marked, samtidig med at de derved inddrages mere direkte i fastsættelsen af årlige operationelle mål. Dette bør bidrage til et endnu tættere partnerskab mellem Fællesskabet og medlemsstaterne med hensyn til overvågning og evaluering af aktiviteterne under programmet.

3. Udfordringerne for Fiscalis 2007

Ansvaret for det indre markeds funktion i almindelighed og beskatningssystemerne i særdeleshed påhviler Fællesskabet i samarbejde med medlemsstaterne. Selv om medlemsstaterne spiller den vigtigste rolle, i hvert fald hvad angår ressourcer, spiller Fællesskabet også en vigtig rolle, idet det påser, at beskatningssystemerne fungerer på en effektiv og ensartet måde. For at gøre dette muligt skal beskatningssystemerne opfylde følgende tre hovedmål:

- beskyttelse af de forskellige staters og Fællesskabets finansielle interesser ved bekæmpelse af skatteunddragelse og skattesvig

- forhindring af konkurrencefordrejning i forbindelse med den konkrete anvendelse af EU-retten

- kontinuerlig formindskelse af efterlevelsesbyrderne for såvel administrationer som skatteborgere.

Det vil nødvendigvis stadig overvejende være op til medlemsstaterne at føre disse mål ud i livet. Formålet med Fællesskabets indsats er at underbygge medlemsstaternes indsats ved at sikre en infrastruktur og den fornødne tilskyndelse.

4. Programmets mål (artikel 3)

Som nævnt ovenfor er det generelle mål med Fiscalis 2007-programmet at forbedre beskatningssystemernes virkemåde i det indre marked via et forstærket samarbejde mellem de deltagende lande og deres forvaltninger og embedsmænd og at fastlægge og afhjælpe de problemer, som gør dette samarbejde vanskeligere, f.eks. inden for lovgivning og administrativ praksis. Dette generelle mål er yderligere udspecificeret ved fastsættelse af specifikke mål for hvert hovedelement eller aktivitetsområde under programmet, nemlig:

* merværdiafgift

- forenkling, modernisering af den nuværende momsordning

- ensartet anvendelse af den nuværende momsordning

- udbygning af det administrative samarbejde mellem de nationale administrationer indbyrdes og mellem disse og Kommissionen på momsområdet

* punktafgifter

- ensartet anvendelse af de eksisterende regler

- udbygning af samarbejdet mellem medlemsstaterne indbyrdes på punktafgiftsområdet

- fastlæggelse af eventuelle retlige og administrative problemer med tilknytning til anvendelsen af punktafgiftsordningen

* direkte beskatning

- forbedret hensyntagen til EU-dimensionen inden for direkte beskatning og fastlæggelse af eventuelle vanskeligheder ved anvendelsen af EU-retten inden for direkte beskatning

- ansporing til udveksling af erfaringer og egnede fremgangsmåder på området administrative procedurer

- ansporing til informationsudveksling, bl.a. ved

- oprettelse af net for de forskellige staters og EU's aktører

- udveksling af erfaringer og egnede fremgangsmåder og

- i påkommende tilfælde indførelse af EU-elementerne af de infrastrukturer, der er nødvendige til udbygning af informationsudvekslingen

* de lande, der ansøger om medlemskab af Den Europæiske Union.

- øget forståelse blandt kandidatlandenes embedsmænd af EU's skattelovgivning

- forstærket beherskelse blandt kandidatlandenes embedsmænd af de administrative procedurer ved udveksling af erfaringer og egnede administrative fremgangsmåder

- ansporing til informationsudveksling mellem de forskellige staters administrationer

- integrering af kandidatlandene i de eksisterende net

- udveksling af egnede fremgangsmåder

- fastlæggelse af eventuelle vanskeligheder i forbindelse med informationsudvekslingen.

Endelig vil det udvalg, der er ansvarligt for programmet, på et mere operationelt niveau fastsætte operationelle årlige mål, som også vil bidrage til at tilpasse programmet til eventuelle ændringer af "policy"-målene såvel på EU-plan som på medlemsstaternes niveau.

De operationelle mål vil blive fastsat på en sådan måde, at de bidrager til virkeliggørelsen af de ovennævnte specifikke mål. Hvad angår de elementer, der er fælles for aktionsområderne for Fiscalis/Fiscalis 2007-programmerne (afgifter, herunder punktafgifter), vil der i de operationelle mål for det fremtidige program blive taget hensyn til de aktiviteter, der konkret gennemføres i 2001 og 2002, og resultaterne deraf. Dette vil sikre sammenhæng mellem og kontinuitet i de to programmer.

5. Aktiviteterne under programmet

De aktionsområder, hvor disse mål skal opfyldes, afhænger stærkt af de hidtil indhøstede erfaringer med Fiscalis-programmet. Desuden indrømmes der forvaltningsudvalget en vis fleksibilitet med hensyn til vedtagelse af andre aktiviteter, der bør inddrages under programmet. Disse aktiviteter kan eksempelvis omfatte nedsættelse af arbejdsgrupper, planlægning af møder om multilaterale kontrolforanstaltninger og fastsættelse af særlige kriterier ("benchmarking").

5.1. Kommunikations- og informationsudvekslingssystemer (artikel 5)

Kommunikations- og informationsudvekslingsinfrastrukturen har en vital rolle at spille, når det drejer sig om at udbygge EU's beskatningssystemer og navnlig at sikre en effektiv forvaltning deraf.

Ifølge forslaget skal det budgetmæssige grundlag for den eksisterende infrastruktur og de eksisterende anvendelser videreføres. Hvor det er muligt, vil der i de eksisterende eller nye kommunikations- og informationsudvekslingssystemer blive taget behørigt hensyn til IDA-programmets generiske tjenester i henhold til beslutning 1719/1999/EF og afgørelse 1720/1999/EF, når de omfatter alle de deltagende lande, der er dækket af dette program. Det slås i forslaget fast, at forvaltningsudvalget kan beslutte at indsætte nye anvendelser (eksempelvis af hensyn til de direkte skatter). Forslaget indeholder en fastlæggelse af Kommissionens ansvar for EU-komponenterne og de deltagende landes ansvar for ikke-EU-komponenterne. Erfaringerne med Fiscalis-programmet har påvist et behov for en parallel forpligtelse for Kommissionen og de deltagende lande, hver på sit område, og en overordnet koordination for at sikre de eksisterende systemers funktion og udviklingen af fremtidige anvendelser. Desuden har Kommissionen som led i sin rolle som koordinator for kommunikations- og informationsudvekslingssystemernes oprettelse og funktion til hensigt at nedsætte ét underudvalg, som skal være ansvarligt for aktiviteterne under dette program, Customs 2007-programmet og Systemet til Verifikation af Punktafgiftspligtige Varers Omsætning.

5.2. Multilaterale kontrolforanstaltninger (artikel 6)

Det har vist sig at være et meget vellykket forehavende at bringe embedsmænd fra forskellige nationale forvaltninger sammen i et fælles arbejde. De multilaterale kontrolforanstaltninger under Fiscalis-programmet har navnlig omfattet moms og punktafgifter, men visse kontrolforanstaltninger (i tilfælde, hvor de deltagende medlemsstater kunne gå med dertil, og hvor den samme forvaltning både var ansvarlig for direkte og indirekte skatter) har også omfattet direkte skatter, uanset at programmet ikke omfatter sådanne skatter. De multilaterale kontrolforanstaltninger har vist sig vellykkede både med hensyn til opnåelse af reelle (finansielle) resultater, fremme af samarbejdet mellem de involverede forvaltninger og fastlæggelse af hindringerne (såvel praktiske som lovgivningsmæssige) for et vellykket samarbejde. Efter Kommissionens opfattelse kan sådanne kontrolforanstaltninger på de direkte skatters område være særlig hensigtsmæssige, når det eksempelvis drejer sig om at imødekomme medlemsstaternes betænkeligheder i spørgsmål om koncerninterne afregningspriser. Det fremgik således af rapporten fra Rådets ad hoc-arbejdsgruppe vedrørende skattesvig, at et forstærket samarbejde om under- og overfakturering af transaktioner kan opbygges via synkroniserede inspektioner.

5.3. Seminarer (artikel 7)

Brugen af seminarer i Fiscalis-programmets regi har vist sig at være en effektiv måde at føre alle programmets mål ud i livet på. De udgør et forum, hvor eksperter på et særligt forvaltningsområde mødes og sammen med Kommissionen drøfter fælles problemer, erfaringer og mulige løsninger. Dette er nyttigt for udviklingen og udbredelsen af "best practice" på forvaltningsområdet, men også for stimuleringen og udviklingen af samarbejdet eller simpelthen som et pædagogisk hjælpemiddel. Bilaterale kontakter mellem embedsmænd i tilknytning til seminarerne har også vist sig at være et hensigtsmæssigt middel til at fremme samarbejdet og tilliden mellem nationale skatteadministrationer. Tidligere blev repræsentanter for erhvervslivet og skatteyderne og andre med særlig ekspertise indbudt til at deltage. Dette vil i passende omfang vedblive med at være tilfældet.

5.4. Udveksling af embedsmænd og uddannelsesaktiviteter (artikel 8 og 9)

De mest vellykkede udvekslinger har vist sig at være dem, der gør det muligt for den udvekslede embedsmand at udføre praktiske arbejdsopgaver for den forvaltning, hvor han er udstationeret. Udvekslingerne har også vist sig effektive med hensyn til udbredelse af "best practice" på forvaltningsområdet, navnlig hvad angår brug af målrettede udvekslinger til at undersøge særlige administrative fremgangsmåder.

Det fælles uddannelsesinitiativ under Fiscalis med det formål at samle alle uddannelsesmæssige aspekter, dvs. faglige programmer, sprogprogrammer, uddannelse og sproglige hjælpemidler, videreføres.

6. Programmets finansiering (artikel 11)

6.1. EU

De operationelle omkostninger, der skal bæres af Fællesskabet, kan opdeles på to hovedkategorier, nemlig fælles aktioner og IT-aktioner. De fælles aktioner dækker seminarer, udvekslinger, multilaterale kontrolforanstaltninger, uddannelse og alle andre aktiviteter under artikel 1, stk. 2, litra f). IT-aktionerne har to hovedaspekter: de eksisterende systemers virkemåde og udvikling samt opbygningen af nye systemer.

Udgifterne til de fælles aktioner vil vokse svagt i den periode, hvor programmet løber. Dette skyldes især medtagelsen af den direkte beskatning, som vil øge aktivitetsniveauet inden for samtlige disponible hjælpemidler. Antallet af embedsmænd i medlemsstaterne, der beskæftiger sig med direkte beskatning, er ofte større end antallet af embedsmænd, der arbejder på afgiftsområdet, og der er taget hensyn dertil ved vurderingen af omkostningerne ved de fælles aktioner. De fælles aktioner vil derfor starte ved 2,75 mio. EUR i 2003 og vokse til 4,5 mio. EUR i 2007, dvs. 17,0 mio. EUR i den samlede periode, hvor programmet løber.

Programmets IT-aktioner vedrørende de eksisterende systemers virkemåde og udvikling vil andrage 23,9 mio. EUR i hele den femårige periode.

IT-aktionerne vedrørende udvikling af nye systemer vil beløbe sig til 11,2 mio. EUR i hele den femårige periode.

Desuden vil aktiviteterne i tilknytning til sammenkoblingen af ansøgerlandenes og EU's systemer som led i udvidelsen koste 3,9 mio. EUR i hele den af programmeringen omfattede periode.

6.2. Ansøgerlandene

De deltagende lande er Den Europæiske Unions medlemsstater og - for så vidt der er opnået enighed om de fornødne arrangementer - de lande, der har ansøgt om medlemskab af Den Europæiske Union.

Reglerne og vilkårene for ansøgerlandenes deltagelse i Fiscalis-programmet fremgår af Associeringsrådets afgørelser (eller - for Cyperns vedkommende - en bilateral aftale). I henhold til disse internationale retlige instrumenter skal der automatisk finde en udvidelse sted, hvis Fiscalis-programmet udvides uden "nogen væsentlig ændring". Hvis Fiscalis 2007-programmet ikke betragtes som en udvidelse af Fiscalis-programmet, men som et successorprogram, ville det kræve nye afgørelser fra Associeringsrådet (for ansøgerlandene i Central- og Østeuropa) og bilaterale aftaler (for Cypern, Malta og Tyrkiet) eller andre egnede internationale instrumenter. Der vil ikke blive foretaget nogen betalinger via Fiscalis 2007, før disse retlige instrumenter er på plads, og der er modtaget bidrag fra ansøgerlandene. Der er ikke fastsat nogen bestemmelser vedrørende ansøgerlandene, fordi deres bidrag skal betragtes som ekstra midler til programmet, der skal anvendes til de landes deltagelse, som har valgt at deltage. Der er ikke vedtaget nogen bestemmelser om budgetmæssige ændringer som følge af Den Europæiske Unions udvidelse, da der først kan vedtages sådanne budgetmæssige ændringer på det tidspunkt, hvor udvidelsen finder sted.

6.3. Konklusioner

Det samlede beløb, der skal dækkes via EU's budget, andrager derfor 56 mio. EUR.

7. Programmets forvaltning (artikel 13)

Det Stående Udvalg for Administrativt Samarbejde på Afgiftsområdet (SCAC) er i øjeblikket beføjet til at beskæftige sig med Fiscalis-programmet og det administrative samarbejde vedrørende såvel moms som punktafgifter. Udvalget har udført et godt arbejde baseret på mødeplaner, som har haft til formål at maksimere medlemsstaternes deltagelse, således at det blev sikret, at delegationernes sammensætning passede til det spørgsmål, som blev drøftet, det være sig administrativt samarbejde om moms eller punktafgifter eller forvaltningsmæssige anliggender i tilknytning til Fiscalis-programmet. Dog har Kommissionen på baggrund af medtagelsen af direkte beskatning i Fiscalis 2007-programmet besluttet, at der bør oprettes et nyt udvalg benævnt Fiscalis-udvalget, som skal være det forvaltningsudvalg, der er ansvarligt for gennemførelsen af det nye program. Det vil blive gjort muligt for ansøgerlandene at deltage i møderne i dette udvalg med observatørstatus, når der forhandles om de punkter, der vedrører dem.

8. Evaluering (artikel 14 og 15)

Formålet med evalueringen er at analysere, om målene med programmet fortsat er relevante og er opfyldt, om programmet giver et rimeligt udbytte i forhold til, hvad det koster, og om alle udgifter er medregnet på en korrekt måde. For at opnå dette foreslår Kommissionen opfølgende foranstaltninger og to forskellige typer evaluering: en foreløbig og en endelig.

Opfølgningen er en kontinuerlig proces, hvis resultater skal sammenfattes i en rapport, som Kommissionen hvert år vil forelægge forvaltningsudvalget. Disse rapporter vil blive baseret på finansielle, produktionsmæssige (tilrettelagte aktiviteter) og resultatmæssige (øjeblikkelige virkninger) indikatorer. For at bistå Kommissionen med at udarbejde denne rapport vil de deltagende lande blive anmodet om at sende alle relevante data til Kommissionen.

I den foreløbige evalueringsrapport vil der halvvejs i programgennemførelsen blive foretaget en undersøgelse af programmålenes relevans, af programaktiviteternes resultater og af spørgsmålet om, hvorvidt disse aktiviteter har bidraget til at føre målene ud i livet. Den foreløbige rapport vil blive baseret på rapporter fra de deltagende lande, årlige opfølgningsrapporter og alle andre disponible data. Den vil blive udarbejdet af Kommissionen og forelagt forvaltningsudvalget.

Den endelige evaluering vil blive baseret på den foreløbige evaluering, det deltagende lands endelige rapporter, opfølgningsrapporterne og alle andre disponible data. Den vil omfatte en evaluering af ressourceanvendelsen og programmets effektivitet og en måling af dets virkninger.

Både den foreløbige og den endelige evaluering vil hovedsagelig blive baseret på de ovennævnte resultatmæssige indikatorer og indikatorer for aktiviteternes mellem- og langfristede virkninger.

Medens de to typer evalueringer vil blive foretaget af Kommissionen i overensstemmelse med den almindelige evalueringspraksis, vil den tjeneste, der er ansvarlig for evalueringen, være uafhængig af alle andre "policy"- og forvaltningstjenester og finansielle tjenester, der medvirker ved programmets gennemførelse. De tjenester i Kommissionen, der er ansvarlige for evalueringen, kan også beslutte at inddrage en evalueringsekspert uden for Kommissionens tjenestegrene i evalueringsprocessen.

2002/0015 (COD)

Forslag til

EUROPA-PARLAMENTETS OG RÅDETS BESLUTNING

om et fællesskabsprogram til forbedring af virkemåden for beskatningssystemer i det indre marked (Fiscalis 2007-programmet)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen [2],

[2] EFT C , , s. .

under henvisning til udtalelse fra Det Økonomiske og Sociale Udvalg [3],

[3] EFT C , , s. .

i henhold til fremgangsmåden i traktatens artikel 251, og

ud fra følgende betragtninger:

(1) I det indre marked er den faktiske, ensartede og effektive anvendelse af fællesskabsretten af væsentlig betydning for beskatningssystemernes virkemåde, navnlig når det drejer sig om at beskytte de forskellige staters og Fællesskabets finansielle interesser gennem bekæmpelse af skattesvig og -unddragelse, undgå konkurrencefordrejninger og nedbringe byrderne for såvel administrationer som skatteborgere. Sikringen af denne faktiske, ensartede og effektive anvendelse af fællesskabsretten er en opgave for Fællesskabet i samvirke med medlemsstaterne.

(2) Europa-Parlamentets og Rådets beslutning nr. 888/98/EF af 30. marts 1998 om et fællesskabshandlingsprogram til forbedring af afgiftssystemerne i det indre marked (Fiscalis-programmet) [4] har i høj grad bidraget til virkeliggørelsen af de generelle mål for perioden 1998-2002. Det anses derfor for ønskeligt at videreføre Fiscalis-programmet i en ny femårig periode. Beslutning 888/98/EF bør i overensstemmelse dermed ophæves.

[4] EFT L 126 af 28.4.1998, s. 1.

(3) Et effektivt, reelt og omfattende samarbejde mellem de nuværende og fremtidige medlemsstater og mellem disse og Kommissionen er af stor betydning for virkemåden for beskatningssystemerne i det indre marked.

(4) Fællesskabets erfaringer med Fiscalis-programmet har vist, at udvekslinger, seminarer og multilaterale kontrolforanstaltninger kan bidrage til at opfylde programmets mål, idet de giver embedsmænd fra forskellige nationale administrationer mulighed for at mødes i en erhvervsmæssig sammenhæng. De pågældende aktiviteter bør derfor videreføres, men udvides til også at omfatte skat på indkomst, formue og forsikring.

(5) Indførelsen af og virkemåden for en kommunikations- og informationsudvekslingsinfrastruktur har en vital rolle at spille, når det drejer sig om at udbygge beskatningssystemerne i EU. Navnlig har Momsinformationsudvekslingssystemet (VIES), som er omhandlet i Rådets forordning (EØF) nr. 218/92 af 27. januar 1992 om administrativt samarbejde inden for området indirekte skatter (moms) [5], vist informationsteknologiens værdi som middel til at beskytte indtægter og samtidig reducere den administrative arbejdsbyrde til et minimum.

[5] EFT L 24 af 1.2.1992, s. 1.

(6) For at sikre en ensartet anvendelse af fællesskabsretten er det vigtigt, at de embedsmænd, der har beskatning som ansvarsområde, har en høj fælles standard for forståelsen af fællesskabsretten og dens gennemførelse i de nuværende og fremtidige medlemsstater. En sådan standard kan kun opnås via effektiv grundlæggende uddannelse og videreuddannelse fra de nuværende og fremtidige medlemsstaters side. En supplerende EU-indsats er et nyttigt middel til koordination og fremme af denne uddannelse.

(7) Erfaringerne med Fiscalis-programmet har vist, at det ved koordineret udformning og gennemførelse af et fælles uddannelsesprogram har været muligt at opfylde dette programs målsætninger, navnlig ved at skabe større fælles kendskab til fællesskabsretten.

(8) Tilstrækkelige sprogkundskaber blandt embedsmændene i skatteadministrationerne har vist sig at være af stor betydning som middel til at lette samarbejdet. De deltagende lande bør derfor tilbyde deres embedsmænd den nødvendige sprogundervisning.

(9) Selv om ansvaret for, at disse mål føres ud i livet, først og fremmest påhviler de deltagende lande, er der behov for en supplerende indsats på fællesskabsplan for at koordinere sådanne aktiviteter, oprette en infrastruktur og sikre det nødvendige incitament. I overensstemmelse med subsidiaritetsprincippet, jf. traktatens artikel 5, kan målene for de i denne beslutning fastlagte foranstaltninger ikke alle i tilstrækkelig grad opfyldes af de deltagende lande og kan derfor på grund af aktionens omfang og virkninger bedre gennemføres på fællesskabsplan. I overensstemmelse med proportionalitetsprincippet, jf. nævnte artikel, begrænser denne beslutning sig til det mest nødvendige til virkeliggørelse af disse mål og rækker ikke ud over, hvad der er nødvendigt til dette formål.

(10) I denne beslutning fastlægges for programmets samlede varighed en finansieringsramme, der udgør det primære referencegrundlag i henhold til punkt 33 i den interinstitutionelle aftale af 6. maj 1999 mellem Europa-Parlamentet, Rådet og Kommissionen om budgetdisciplin og forbedring af budgetproceduren [6].

[6] EFT C 172 af 18.6.1999, s. 1.

(11) Da de foranstaltninger, der er nødvendige til gennemførelse af denne beslutning, er forvaltningsforanstaltninger i henhold til artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [7], bør de træffes efter den forvaltningsprocedure, der er fastsat i artikel 4 i nævnte afgørelse-

[7] EFT L 184 af 17.7.1999, s. 23.

VEDTAGET FØLGENDE BESLUTNING:

Kapitel I

Anvendelsesområde og mål

Artikel 1

Fiscalis 2007-programmet

1. Der indføres for perioden 1. januar 2003 - 31. december 2007 et flerårigt fællesskabshandlingsprogram (Fiscalis 2007), i det følgende benævnt "programmet", for at forbedre beskatningssystemernes virkemåde i det indre marked.

2. Aktiviteterne under programmet omfatter følgende:

(a) kommunikations- og informationsudvekslingssystemer

(b) multilaterale kontrolforanstaltninger, der omfatter medlemsstaterne og de ansøgerlande, der enten indbyrdes eller med medlemsstater af Den Europæiske Union har indgået bilaterale eller multilaterale aftaler, som gør en sådan aktivitet mulig

(c) seminarer

(d) udvekslinger

(e) uddannelsesaktiviteter

(f) andre aktiviteter, der vedtages på et individuelt grundlag efter proceduren i artikel 13, stk. 2.

Artikel 2

Definitioner

I denne beslutning forstås ved:

(a) "beskatning" følgende skatter og afgifter, der anvendes i de deltagende lande:

(i) merværdiafgift

(ii) punktafgifter på alkohol, tobaksvarer og mineralolie

(iii) indkomst- og formueskatter som defineret i artikel 1, stk. 2, i Rådets direktiv 77/799/EØF [8]

[8] EFT L 336 af 27.12.1977.

(iv) afgifter på forsikringer som defineret i artikel 3 i Rådets direktiv 76/308/EØF [9]

[9] EFT L 73 af 19.3.1976, s. 18.

(b) "administration" de deltagende landes offentlige myndigheder med ansvar for forvaltning af beskatning

(c) "deltagende lande" medlemsstaterne og de i artikel 4 omhandlede lande

(d) "embedsmand" en embedsmand i administrationen

(e) "udveksling" et arbejdsophold, som en embedsmand gennemfører i et andet deltagende lands administration, og som er tilrettelagt inden for rammerne af programmet

(f) "multilateral kontrol" en koordineret kontrol af en eller flere indbyrdes forbundne skattepligtige personers skattetilsvar tilrettelagt af flere deltagende lande og i fælles eller komplementær interesse.

Artikel 3

Målsætning

1. Den overordnede målsætning med programmet er at forbedre virkemåden for beskatningssystemerne i det indre marked ved at forstærke samarbejdet mellem de deltagende lande og deres administrationer og embedsmænd og at fastlægge og afhjælpe problemer, f.eks. med hensyn til lovgivning og administrative fremgangsmåder, der gør dette samarbejde mere vanskeligt.

2. Målene for programmet skal være:

(a) for merværdiafgift:

at støtte Den Europæiske Unions momsstrategi som skitseret i Kommissionens meddelelse til Rådet og Europa-Parlamentet om en "Strategi til forbedring af momssystemet i det indre marked" [10] eller en eventuel fremtidig sådan strategi fastlagt af Kommissionen

[10] (KOM(2000) 348 endelig).

(b) for punktafgifter:

at forbedre samarbejdet mellem medlemsstaterne ved at sikre en mere ensartet anvendelse af de gældende regler og fastlægge en fælles approach for retlige og administrative aspekter på punktafgiftsområdet

(c) for direkte beskatning:

at forstærke hensynet til Fællesskabets politikker på området direkte beskatning og yde støtte til samling af erfaringer, informationsudveksling og andet administrativt samarbejde

(d) for ansøgerlandene:

at imødekomme ansøgerlandenes særlige behov ved at træffe de fornødne foranstaltninger i et tiltrædelsesøjemed på området skattelovgivning og administrativ kapacitet.

2. De operationelle mål for programmet fastsættes hvert år efter proceduren i artikel 13, stk. 2.

Artikel 4

Ansøgerlandenes deltagelse

Programmet er åbent for deltagelse af:

(a) ansøgerlandene i Central- og Østeuropa i overensstemmelse med de betingelser, der er fastsat i Europaaftalerne, i tillægsprotokollerne dertil og i de respektive associeringsråds afgørelser.

(b) Cypern, Malta og Tyrkiet på grundlag af bilaterale aftaler herom med disse lande.

Kapitel II

Aktiviteterne under programmet

Artikel 5

Kommunikations- og informationsudvekslingssystemer

1. Kommissionen og de deltagende lande påser, at følgende kommunikations- og informationsudvekslingssystemer er operationelle, for så vidt som deres virke er nødvendigt i henhold til fællesskabsretten:

(a) Det Fælles Kommunikationsnet/Det Fælles Systeminterface (CCN/CSI), i den udstrækning det er nødvendigt til støtte for virkemåden for de andre systemer, der er omhandlet i dette stykke

(b) Momsinformationsudvekslingssystemet (VIES) og dets meldingssystemer

(c) Systemet til Verifikation af Punktafgiftspligtige Varers Omsætning

(d) Det Hurtige Varslingssystem for Punktafgifter

(e) Tabelsystemet for Punktafgifter.

2. Der kan indføres nye kommunikations- og informationsudvekslingssystemer efter proceduren i artikel 13, stk. 2.

3. Kommunikations- og informationsudvekslingssystemernes fællesskabselementer omfatter maskinel, programmel og nettilslutninger, der skal være fælles for samtlige deltagende lande for at sikre systemernes sammenkobling og interoperabilitet, hvad enten disse er installeret hos Kommissionen (eller en udpeget underleverandør) eller hos de deltagende lande (eller en udpeget underleverandør). Kommissionen indgår i Fællesskabets navn de fornødne kontrakter til sikring af disse elementers operationelle egenskaber.

4. Kommunikations- og informationsudvekslingssystemernes ikke-fællesskabselementer omfatter nationale databaser, som udgør en del af disse systemer, nettilslutninger mellem fællesskabselementerne og ikke-fællesskabselementerne samt det programmel og maskinel, som hvert deltagende land måtte anse for hensigtsmæssigt for at få det fulde udbytte af systemerne overalt i sin administration. De deltagende lande påser, at ikke-fællesskabselementerne holdes operationelle, og sikrer disse elementers interoperabilitet med fællesskabselementerne.

5. Kommissionen koordinerer i samarbejde med de deltagende lande de aspekter ved fastlæggelsen af og virkemåden for fællesskabs- og ikke-fællesskabselementerne i systemerne og infrastrukturen, der er omhandlet i stk. 1.

Artikel 6

Multilaterale kontrolforanstaltninger

De deltagende lande vælger blandt de multilaterale kontrolforanstaltninger, som de træffer, dem, for hvis vedkommende omkostningerne skal bæres af Fællesskabet i henhold til artikel 11. De deltagende lande indsender hvert år rapporter og evalueringer vedrørende sådanne kontrolforanstaltninger til Kommissionen.

Artikel 7

Seminarer

Kommissionen og de deltagende lande tilrettelægger sammen seminarer med deltagelse af embedsmænd fra administrationerne, repræsentanter for Kommissionen og om nødvendigt andre eksperter.

Artikel 8

Udvekslinger af embedsmænd

1. Kommissionen og de deltagende lande tilrettelægger udvekslinger af embedsmænd. Udvekslingerne må ikke overstige én måned. Hver udveksling målrettes mod en særlig erhvervsaktivitet, forberedes i tilstrækkelig god tid og evalueres efterfølgende af de pågældende embedsmænd og administrationer.

2. De deltagende lande træffer de nødvendige foranstaltninger til, at de udvekslede embedsmænd kan deltage effektivt i arbejdet i værtsadministrationen. Med henblik herpå skal de være bemyndiget til at udføre de opgaver, som svarer til de funktioner, der tildeles dem af værtsadministrationen i overensstemmelse med landets retsorden.

3. I udvekslingsperioden sidestilles den udvekslede embedsmands civilretlige ansvar i forbindelse med udøvelsen af hans opgaver med værtsmyndighedens nationale embedsmænds. De udvekslede embedsmænd er underlagt samme regler for tavshedspligt som de nationale embedsmænd.

Artikel 9

Uddannelsesaktiviteter

1. For at fremme samarbejdet mellem deres uddannelsesinstitutioner og embedsmændene med ansvar for uddannelsen på beskatningsområdet i administrationerne skal de deltagende lande i samarbejde med Kommissionen:

(a) udvikle de eksisterende uddannelsesprogrammer og om nødvendigt udarbejde nye programmer med henblik på at etablere en fælles uddannelseskerne for embedsmænd, således at disse kan erhverve de nødvendige fælles faglige færdigheder og kundskaber

(b) åbne de uddannelseskurser på beskatningsområdet, som hvert deltagende land tilbyder sine egne embedsmænd, for embedsmænd fra alle de deltagende lande, når det er hensigtsmæssigt

(c) udvikle de nødvendige fælles værktøjer for uddannelse på beskatningsområdet.

2. Desuden påser de deltagende lande, at deres embedsmænd får den nødvendige grundlæggende uddannelse og regelmæssige videreuddannelse med henblik på erhvervelse af de fælles faglige færdigheder og kundskaber i overensstemmelse med de fælles uddannelsesprogrammer samt den sprogundervisning, som er nødvendig for, at embedsmændene kan tilegne sig tilstrækkelige sprogkundskaber.

Kapitel III

Finansielle bestemmelser

Artikel 10

Finansiel ramme

Den finansielle ramme for gennemførelsen af programmet i perioden 1. januar 2003 - 31. december 2007 fastsættes til 56 mio. EUR. Budgetmyndigheden fastsætter de årlige bevillinger inden for de grænser, der sættes af det finansielle overslag.

Artikel 11

Udgifter

1. De nødvendige udgifter til gennemførelsen af programmet deles af Fællesskabet og de deltagende lande i henhold til stk. 2, 3 og 4.

2. Fællesskabet afholder følgende udgifter:

(a) udgifter til udformning, indkøb, installering, vedligeholdelse og daglig drift af fællesskabselementerne i de kommunikations- og informationsudvekslingssystemer, der er beskrevet i artikel 5, medmindre Kommissionen efter den i artikel 13, stk. 2, fastsatte procedure træffer anden afgørelse

(b) rejse- og opholdsudgifter i tilknytning til multilaterale kontrolforanstaltninger og udvekslinger af embedsmænd

(c) rejse- og opholdsudgifter og andre udgifter i tilknytning til seminarer og uddannelsesaktiviteter

(d) den del af udgifterne til andre aktiviteter, som fastlægges på et individuelt grundlag efter den i artikel 13, stk. 2, fastsatte procedure.

3. Kommissionen fastsætter, i overensstemmelse med finansforordningen gældende for de Europæiske Fællesskabers almindelige budget, reglerne for betaling af udgifter og meddeler de deltagende lande disse.

4. De deltagende lande afholder følgende udgifter:

(a) 100% af udgifterne til udformning, indkøb, installering, vedligeholdelse og daglig drift af ikke-fællesskabselementerne i de kommunikations- og informationsudvekslingssystemer, der er beskrevet i artikel 5, medmindre Kommissionen efter den i artikel 13, stk. 2, fastsatte procedure træffer anden afgørelse

(b) den eventuelle forskel mellem de udgifter, der er betalt af Fællesskabet i henhold til stk. 1, og de faktiske udgifter til aktiviteten

(c) udgifterne til grund- og videreuddannelsen inkl. sprogundervisningen af deres embedsmænd.

Artikel 12

Finanskontrol

Finansieringsafgørelserne og alle aftaler eller kontrakter, der følger af denne beslutning, underkastes finanskontrol og om nødvendigt revisioner på stedet foretaget af Kommissionen, herunder Det Europæiske Kontor for Bekæmpelse af Svig (OLAF) og den Europæiske Revisionsret. Alle tilskud, der ydes i henhold til denne beslutning, skal på forhånd være godkendt skriftligt af modtagerne. Modtagerne skal i denne aftale acceptere, at den Europæiske Revisionsret foretager revision af anvendelsen af den ydede finansiering.

Kapitel IV

Andre bestemmelser

Artikel 13

Udvalg

1. Kommissionen bistås af et udvalg benævnt "Fiscalis-udvalget", der består af repræsentanter for medlemsstaterne, og som har Kommissionens repræsentant som formand.

2. Når der henvises til dette stykke, finder forvaltningsproceduren i artikel 4 i afgørelse 1999/468/EF anvendelse i overensstemmelse med artikel 7 og 8 i afgørelsen.

3. Den periode, der er fastsat i artikel 4, stk. 3, i afgørelse 1999/468/EF, er på tre måneder.

Artikel 14

Overvågning

1. Programmet overvåges til stadighed af de deltagende lande og Kommissionen i fællesskab.

2. Kommissionens tjenestegrene forelægger hvert år det i artikel 13, stk. 1, omhandlede udvalg en overvågningsrapport, som viser de hidtidige resultater af aktiviteterne under det samlede program.

3. De deltagende landes administrationer forelægger Kommissionen alle data, der er nødvendige, for at overvågningsrapporterne kan udarbejdes på en så effektiv måde som muligt.

Artikel 15

Foreløbig og endelig evaluering

1. Programmet underkastes en midtvejsevaluering og en efterfølgende evaluering, der foretages under Kommissionens ansvar ved hjælp af de af de deltagende lande udfærdigede rapporter. Programmets effektivitet vurderes på grundlag af de i artikel 3 fastsatte mål. Evalueringerne baseres på de i stk. 2 omhandlede rapporter.

- I midtvejsevalueringen undersøges de første resultater og virkninger af aktiviteterne under programmet. Desuden foretages der en vurdering af bevillingsanvendelsen, overvågningens forløb og iværksættelsen.

- Formålet med den efterfølgende evaluering er at vurdere effektiviteten af aktiviteterne under programmet.

2. De deltagende lande fremsender følgende til Kommissionen:

(a) senest den 31. december 2004 en midtvejsevalueringsrapport om programmets effektivitet

(b) senest den 31. december 2007 en efterfølgende evalueringsrapport om programmets effektivitet.

3. Kommissionen forelægger Europa-Parlamentet og Rådet følgende:

(a) senest den 30. juni 2005 en midtvejsevalueringsrapport om programmets effektivitet og en meddelelse om, hvorvidt programmet bør videreføres, i givet fald ledsaget af et forslag hertil

(b) senest den 30. juni 2008 en evalueringsrapport om programmets effektivitet.

Disse rapporter fremsendes ligeledes til Det Økonomiske og Sociale Udvalg og til Regionsudvalget til underretning.

4. De i stk. 3 omhandlede evalueringsrapporter udfærdiges bl.a. på grundlag af de i stk. 2 omhandlede rapporter, de i artikel 14, stk. 2, omhandlede overvågningsrapporter og alle andre relevante data.

Artikel 16

Ophævelse

Beslutning nr. 888/98/EF ophæves.

Artikel 17

Ikrafttræden

Denne beslutning træder i kraft på tyvendedagen efter offentliggørelsen i De Europæiske Fællesskabers Tidende.

Denne beslutning anvendes fra den 1. januar 2003.

Artikel 18

Adressater

Denne beslutning er rettet til medlemsstaterne.

Udfærdiget i Bruxelles,

På Europa-Parlamentets vegne På Rådets vegne

Formand Formand

FINANSIERINGSOVERSIGT TIL FORSLAGET

Politikområde: Kapitel 04: Skattepolitik

Aktiviteter: Artikel 01: Fiscalis 2007-programmet (ex Fiscalis)

Titel: Vedtagelse af et fællesskabshandlingsprogram til forbedring af virkemåden for beskatningssystemer i det indre marked (Fiscalis 2007-programmet)

1. BUDGETPOST (NUMMER OG BETEGNELSE)

B5-3050

2. SAMLEDE TAL

2.1. Samlet rammebevilling (del B): 56 mio. EUR som forpligtelsesbevilling

2.2. Gennemførelsesperiode: 2003 - 2007

2.3. Samlet flerårigt skøn over udgifterne

a) Forfaldsplan for forpligtelses- og betalingsbevillinger (finansieringstilskud) (jf. punkt 6.1.1)

Mio. EUR (3 decimaler)

>TABELPOSITION>

b) Teknisk og administrativ bistand og støtteudgifter (jf. punkt 6.1.2)

>TABELPOSITION>

>TABELPOSITION>

c) Personale- og andre driftsudgifters samlede budgetvirkninger (jf. punkt 7.2 og 7.3)

>TABELPOSITION>

>TABELPOSITION>

2.4. Forenelighed med den finansielle programmering og de finansielle overslag

|x| Forslaget er foreneligt med den gældende finansielle programmering

| | Forslaget kræver omprogrammering af de relevante poster i de finansielle overslag

| | Dette kan betyde, at bestemmelserne i den interinstitutionelle aftale må tages i brug.

2.5. Virkninger for budgettets indtægtsside

|x| Ingen (vedrører tekniske aspekter ved en foranstaltnings gennemførelse)

ELLER

| | Virkningerne er følgende:

Intet.

3. BUDGETSPECIFIKATIONER

>TABELPOSITION>

4. RETSGRUNDLAG

Artikel 95 i traktaten om oprettelse af Det Europæiske Fællesskab.

5. BESKRIVELSE OG BEGRUNDELSE

5.1. Behov for EU-foranstaltninger

5.1.1. Mål

Det generelle mål med programmet er at forbedre beskatningssystemernes virkemåde i det indre marked via et forstærket samarbejde mellem medlemsstaterne og deres forvaltninger og embedsmænd og at fastlægge og afhjælpe de problemer med hensyn til f.eks. lovgivning og administrativ praksis, som gør dette samarbejde vanskeligere. Programmet står også åbent for deltagelse af ansøgerlande.

Programmets generelle mål er følgende:

Merværdiafgift: At støtte Den Europæiske Unions momsstrategi som skitseret i Kommissionens meddelelse til Rådet og Europa-Parlamentet om en "Strategi til forbedring af momssystemet i det indre marked" eller en eventuel fremtidig sådan strategi, som Kommissionen måtte vedtage. De fire hovedmål på dette område er forenkling og modernisering af reglerne, en mere ensartet anvendelse af reglerne og en ny approach for administrativt samarbejde.

Punktafgifter: At forbedre samarbejdet mellem medlemsstaterne ved at sikre en mere ensartet anvendelse af de gældende regler og fastlægge en fælles approach for retlige og administrative aspekter på punktafgiftsområdet.

Direkte beskatning: At forstærke hensynet til Fællesskabets politikker på området direkte beskatning og yde støtte til samling af erfaringer, informationsudveksling og andet administrativt samarbejde.

Ansøgerlande: At imødekomme ansøgerlandenes særlige behov, udbygge deres administrative kapacitet og bistå dem med at træffe de nødvendige lovgivningsmæssige, administrative, organisatoriske og tekniske foranstaltninger med det formål at sikre en effektiv anvendelse fra ansøgerlandenes side af regelværket på skatteområdet.

De særlige mål for programmet vil blive fastsat og revideret årligt af det programforvaltningsudvalg, der nedsættes ved beslutningen.

5.1.2. Foranstaltninger truffet i sammenhæng med forudgående evaluering

Fiscalis-programmet [11] blev i 1998 vedtaget af Europa-Parlamentet og Rådet som et femårigt fællesskabshandlingsprogram til forbedring af afgiftssystemerne i det indre marked. Der er foretaget en midtvejsevaluering deraf på grundlag af foreløbige rapporter fra medlemsstaterne vedrørende de første tre år, hvori det blev konkluderet, at programmets kortfristede virkninger er opmuntrende, og at det betragtes som et værdifuldt hjælpemiddel for EU's finanspolitik. Det blev imidlertid bemærket, at det var vanskeligt at måle den udstrækning, hvori målene var ført ud i livet. Det vil være nødvendigt at gøre et yderligere arbejde på dette område i sammenhæng med den afsluttende rapport om programmets gennemførelse og virkninger, således som det er fastsat i artikel 12, stk. 3, litra b), i Fiscalis-beslutningen.

[11] Europa-Parlamentets og Rådets beslutning nr. 888/98/EF om et fællesskabshandlingsprogram til forbedring af afgiftssystemerne i det indre marked (Fiscalis-programmet), EFT L 126 af 28.4.1998, s. 1.

Via sine aktiviteter har Fiscalis udbredt betydelig viden og øget deltagernes erfaringer med særlige emner, gjort det muligt at forbedre kontrollen og bekæmpelsen af svig inden for afgiftssystemerne og gjort det muligt for embedsmændene at indføre nye administrative fremgangsmåder i samarbejde med andre skatteadministrationer. Rapporten viste, at programmet, som også udgjorde retsgrundlaget for finansieringen af en stor del af Fællesskabets edb-støtteoperationer, gjorde det muligt at anspore til en bedre udnyttelse og fordeling af de eksisterende skattekontrolsystemer. Der er her tale om centralt vigtige kontrolinstrumenter i forbindelse med moms og punktafgifter inden for EU. Desuden bidrog programmet til nye datamatiseringsprojekter på punktafgiftsområdet. Ved at åbne det for ansøgerlandene blev det også gjort muligt for disse allerede nu at nyde godt af deltagelse i seminarer og udvekslinger.

På grundlag af evalueringen og det bidrag, programmet har ydet til virkeliggørelsen af Fællesskabets mål på afgiftsområdet, bygger det nye program, Fiscalis 2007, videre på erfaringerne, men der tages også hensyn til nye udviklingsforløb på området skattepolitik samt til den overordnede udvikling i Europa. Eksempelvis spiller ny teknologi en vigtig rolle for moderniseringen af såvel skattesystemer som skatteadministrationer, gør det muligt at forbedre effektiviteten og danner grundlag for et forbedret samarbejde mellem medlemsstaterne. Denne udvikling bør komme et nyt program til gode. Forslaget indeholder derfor et tydeligt omlagt og moderniseret program, hvis formål er at vedblive med at yde den bedst mulige støtte til Fællesskabets arbejde på beskatningsområdet.

I den henseende indeholder forslaget følgende forbedringer sammenholdt med Fiscalis-beslutningen:

- programmets målsætninger vil direkte blive knyttet sammen med de skattepolitiske mål

- det vil blive udvidet til også at omfatte direkte skatter

- der er indsat et særligt mål for at opfylde ansøgerlandenes særlige behov bedre. Det vil være muligt at optage nye aktiviteter for at opfylde sådanne behov

- der fastlægges en afstemt approach for kommunikations- og informationsudvekslingssystemer på skatteområdet, da alle vil blive samlet i programmet

- der fastsættes bestemmelser om en mere struktureret approach for evaluering.

5.1.3. Dispositioner, der er truffet på grundlag af den efterfølgende evaluering

Irrelevant.

5.2. Indsatsområder og nærmere bestemmelser for støtten

Der er tale om følgende aktiviteter:

- Kommunikations- og informationsudvekslingssystemer:

For de nuværende systemers vedkommende, bl.a. VIES (Momsinformationssystemet), CCN/CSI (Det Fælles Kommunikationsnet/Det Fælles Systeminterface), SIPA (Det Hurtige Varslingssystem for Punktafgifter) og Tabelsystemet for Punktafgifter, skal Fællesskabet sikre deres operationelle karakter: navnlig udgifter til vedligeholdelse, udbygning og løbende drift af systemerne og nettets driftsudgifter.

Hvad angår de nye planlagte systemer, herunder VMA (Systemet til Verifikation af Punktafgiftspligtige Varers Omsætning), e-handel og 8. direktiv, skal Fællesskabet afholde udgifterne til udformning, indkøb, installering, drift samt udvikling af disse systemer: navnlig maskinel, programmel og net, som skal være fælles for samtlige deltagende lande for at sikre systemernes sammenkobling og interoperabilitet.

For de nye systemer, der er planlagt for den direkte beskatning, skal Fællesskabet afholde udgifterne til feasibility-undersøgelser.

For kandidatlandenes vedkommende skal Fællesskabet som led i udvidelsesprocessen afholde udgifterne til bistand, overensstemmelsesprøvning og sammenkobling af de nationale systemer og EU's systemer.

De deltagende lande sørger for, at de nationale databaser, der indgår i disse systemer, fungerer, og sørger desuden for netsammenkoblingerne mellem disses systemers EU-elementer og ikke-EU-elementer samt for det programmel og maskinel, som hvert deltagende land anser for nødvendigt for den fulde udnyttelse af disse systemer overalt i dets administration.

- Udvekslinger, arbejdsgrupper, seminarer og multilaterale kontrolforanstaltninger: Rejse- og opholdsudgifter for de embedsmænd fra de deltagende lande, der beskæftiger sig med afgifter, i forbindelse med disses deltagelse i udvekslinger, seminarer eller multilaterale kontrolforanstaltninger uden for deres land. Samtlige rejse- og opholdsudgifter (i forbindelse med udvekslinger, seminarer og multilaterale kontrolforanstaltninger) beregnes på grundlag af de aktuelle rejseudgifter og dagpenge, som er fastsat for Kommissionens tjenestemænd.

- Fælles uddannelsesinitiativer: Formålet med disse er at nedsætte projektgrupper til at udvikle fælles uddannelse for medlemsstaterne, navnlig på områderne revisionsteknikker og edb-revisionsteknikker, at øge brugen af Internet inden for uddannelse, at frembringe information om styret uddannelse, at udvikle sprogteknikværktøjer og at fremme samarbejdet mellem uddannelsesorganisationerne i medlemsstaterne. Disse aktiviteter indebærer rejse- og opholdsudgifter og i påkommende tilfælde udgifter til køb af egnet materiale. Samtlige rejse- og opholdsudgifter (i forbindelse med udvekslinger, seminarer og multilaterale kontrolforanstaltninger) beregnes på grundlag af de aktuelle rejseudgifter og dagpenge, som er fastsat for Kommissionens tjenestemænd.

5.3. Gennemførelsesmetoder

Formålet er at sikre en koordineret approach for programmet ved at dele erfaringer og anvende "best practice". For at sikre, at aktiviteterne målrettes til højtprioriterede "policy"-områder, er der fastsat bestemmelser om en årlig revision fra Fiscalis 2007-udvalgets side af de særlige mål. På grundlag af denne årlige revision vil der blive opstillet en rullende handlingsplan med prioritering af målene og fastlæggelse af den eller de aktioner, der skal træffes for at føre målene ud i livet. Resultaterne af disse aktioner vil blive overvåget og behandlet af forvaltningsudvalget, og der vil i påkommende tilfælde blive fastlagt nye aktioner, som vil blive optaget i den rullende handlingsplan.

For at sikre, at programmet udvikles på en sådan måde, at de aftalte særlige mål føres ud i livet, vil det blive forlangt, at alle anmodninger om aktioner skal følge procedurer, der har til formål at sikre, at aktionerne er højtprioriterede, at der er fastsat tydelige mål, at de, der foreslår aktionerne, tager hensyn til de midler, der er nødvendige for at gennemføre dem, at alle involverede har tilsluttet sig aktionen, og at opfølgning og evaluering betragtes som en integrerende del af forslaget.

Denne arbejdsform sikrer, at foranstaltningerne tager sigte på at imødekomme "policy"-prioriteringen og gennemføres i samarbejde med medlemsstaterne, og at aktiviteternes resultater og de dermed forbundne erfaringer slår igennem på andet arbejde, det være sig inden for eller uden for programmets anvendelsesområde.

6. FINANSIELLE VIRKNINGER

6.1. Samlede finansielle virkninger for budgettets del B (hele programperioden)

6.1.1. Finansieringsstøtte

Forpligtelsesbevillinger i mio. EUR (3 decimaler)

>TABELPOSITION>

6.1.2. Teknisk og administrativ bistand, støtteudgifter og IT-udgifter (forpligtelsesbevillinger)

Tabel 6.1.2 finder ikke anvendelse.

6.2. Beregning af omkostningerne pr. foranstaltning i budgettets del B (hele programperioden)

Forpligtelsesbevillinger i mio. EUR (3 decimaler)

>TABELPOSITION>

7. VIRKNINGER FOR PERSONALERESSOURCER OG ADMINISTRATIONSUDGIFTER

7.1. Personalemæssige virkninger

>TABELPOSITION>

7.2. Samlede finansielle virkninger af personaleforbruget

>TABELPOSITION>

7.3. Andre administrative udgifter som følge af foranstaltningen

>TABELPOSITION>

I. Samlet årligt beløb (7.2 + 7.3)

II. Foranstaltningens varighed

III. Foranstaltningens samlede omkostninger (I x II) // 2 636 774 EUR 5 år

13 183 870 EUR

Behovene for administrative og menneskelige ressourcer dækkes inden for den tildeling, der ydes til forvaltning af generaldirektoratet inden for rammerne af den årlige tildelingsprocedure.

8. RESULTATOPFØLGNING OG EVALUERING

8.1. Resultatopfølgningssystem

Dette er omfattet af artikel 14 i forslaget, ifølge hvilken programmet skal underkastes en løbende overvågning, der forvaltes af de deltagende lande og Kommissionen i fællesskab. Dette sikres ved anvendelse af finansielle kort-, mellem- og langfristede indikatorer. Kommissionens tjenestegrene vil hvert år forelægge udvalget en opfølgningsrapport, der dækker aktiviteterne under programmet og resultaterne deraf i det pågældende år. De deltagende lande skal afgive alle oplysninger, der er nødvendige til udarbejdelsen af opfølgningsrapporterne, til Kommissionen.

8.2. Hvordan og hvor ofte skal der evalueres-

Programmet skal evalueres i henhold til artikel 15 i beslutningen. Programmet gøres til genstand for en midtvejsevaluering og en efterfølgende evaluering, som foretages af de deltagende lande og Kommissionen i fællesskab med henblik på at vurdere den virkning, som aktiviteterne under programmet har på de særlige og generelle mål, der er nævnt i artikel 3.

Som led i midtvejsevalueringen foretages en undersøgelse af programmets relevans og første resultater. Desuden omfatter den en vurdering af bevillingsanvendelsen, overvågningen og iværksættelsen.

Den efterfølgende evaluering har - under hensyn til resultaterne i midtvejsevalueringen - til formål at gøre rede for ressourceanvendelsen og programaktiviteternes effektivitet.

Programmets effektivitet og relevans vurderes på baggrund af de særlige og generelle mål dermed.

Den efterfølgende evalueringsrapport og midtvejsevalueringsrapporten baseres bl.a. på de rapporter, som de deltagende lande har fremlagt, de årlige overvågningsrapporter og alle andre relevante data. Kommissionen kan tænkes at foretage tematiske undersøgelser for at komplettere de disponible oplysninger om programmets virkninger.

Kommissionens tjenestegrene påser, at evalueringsrammen for det fremtidige program står til rådighed straks fra indledningen af det nye program. Den vil omfatte:

- en fastlæggelse af programmets handlingslogik (rangfølgen for dens mål, resultater og forventede virkninger)

- en fastlæggelse af de resultatindikatorer, der gør det muligt at vurdere, hvorvidt disse mål er nået

- instrumenterne for dataindsamling tilpasset de fastlagte resultater (målrettet spørgeskema, statistiske data og andet).

9. FORHOLDSREGLER MOD SVIG

De deltagende lande vil betale rejse- og opholdsudgifter for deres egne embedsmænd efter de aftalte regler. De nødvendige beløb vil blive betalt forskudsvis til de deltagende lande under gennemførelsen og under hensyn til denne. De deltagende lande vil fremlægge detaljeret dokumentation for deres udgifter og bevare alle dokumenter med henblik på kontrol. Betalingen af rejseudgifter til embedsmænd fra andre lande eller repræsentanter for eksterne organer og af udgifter til afholdelse af seminarer vil enten blive foretaget direkte af Kommissionens tjenestegrene eller af de deltagende lande, der er bemyndiget hertil. Alle kontrakter af denne art vil indeholde bestemmelser om forholdsregler mod svig (kontrolforanstaltninger osv.).

Beløbene med tilknytning til andre aktiviteter under programmet vil før betalingen blive omfattet af den sædvanlige kontrolprocedure i Kommissionens tjenestegrene under hensyn til de kontraktuelle forpligtelser og kravet om forsvarlig økonomisk eller almindelige forvaltning. Samtlige kontrakter, der indgås mellem Kommissionen og modtagerne, vil indeholde bestemmelser om forholdsregler mod svig (kontrolforanstaltninger, rapporter osv.).